Saulius Antanas Juršėnas

Saulius Antanas Juršėnas (g. 1962 m. gegužės 6 d. Vilniuje) – Lietuvos fizikas, habilituotas fizinių mokslų daktaras, profesorius. Žurnalisto ir politiko Česlovo Juršėno sūnus.

 Biografija 

1985 m. baigė Vilniaus valstybinį universitetą. Čia 1991 m. apgynė fizinių mokslų daktaro disertaciją tema „Netermalizuotos elektronų ir skylių plazmos pikosekundinė spektroskopija stipriai fotosužadintuose CdS, CdSe ir jų kietų tirpalų kristaluose“, o 2000 m. – habilituoto daktaro disertaciją tema „Sužadinimo relaksacija modelinėse tiesiatarpių puslaidininkių organinių kristalų sistemose“Lietuvos mokslininkų (registruojamų pagal išduotus mokslo laipsnių diplomus) sąrašas: fiziniai mokslai . Nuoroda tikrinta 2009-02-02.. Nuo 2002 m. – profesorius.

Po baigimo dirba VU, nuo 1998 m. su pertraukomis – ir Fizikos institute. 2003–2013 m. buvo Vilniaus universiteto Taikomųjų mokslų instituto Liuminescencijos sektoriaus vedėjas, nuo 2013 m. Taikomųjų mokslų instituto (2017 m. pakeistas pavadinimas į Fotonikos ir nanotechnologijų institutą) direktorius.

Dirbo mokslinį darbą Vokietijos, Prancūzijos, Taivano, Švedijos, Lenkijos mokslo centruose ir universitetuose.

 Mokslinė veikla 

Pagrindinės mokslinės veiklos sritys – lazerio spinduliuotės sužadintų puslaidininkių ir jų nanodarinių nepusiausvirų kvazidalelių dinamika, organinių molekulių kristalų ir savaime susitvarkančių struktūrų spektroskopija, organinių puslaidininkių fotonika, organiniai šviesos diodai. Daugiau kaip 110 mokslo publikacijų autorius ir bendraautorisLtMRS members site: Saulius Juršėnas . Nuoroda tikrinta 2009-02-02..

 Bibliografija 

 Saulius Juršėnas.Organinės optoelektronikos prietaisai. Vilnius: „Progretus“, 2008. – 174 p.:iliustr. ISBN 978-9955-781-11-0
 Saulius Juršėnas.Organiniai puslaidininkiai. Vilnius: Biznio mašinų kompanija, 2008. – 136 p.:iliustr. ISBN 978-9955-888-03-1

 Įvertinimas 

 2002 m. – Lietuvos mokslo premija už darbų ciklą „Energijos virsmai šviesa sužadintose puslaidininkinėse medžiagose ir nanodariniuose (1985–2001 m.)“ (kartu su Artūru Žukausku, Gintautu Tamulaičiu ir Vidmantu Gulbinu)2002 m. Lietuvos mokslo premijų laureatai. Nuoroda tikrinta 2010-12-18..
 2004 m. – Vilniaus universiteto rektoriaus mokslo premija.
 2008 m. – Lietuvos mokslo premija už darbų ciklą „Trumpabangės optoelektronikos puslaidininkių ir jų kvantinių darinių optinė spektroskopija (2001–2007 m.)“ (kartu su Remigijum Gaška, Edmundu Kuokščiu, Gintautu Tamulaičiu)2008 m. Lietuvos mokslo premijų laureatai. Nuoroda tikrinta 2010-12-18.

 Šaltiniai 

 Nuorodos 
 Apie Saulių Antaną Juršėną Lietuvos Medžiagų tyrinėtojų asociacijos tinklalapyje  

Kategorija:Lietuvos mokslo premijos laureatai
Kategorija:Lietuvos fizikai